Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15) te članka 28. Statuta Općine Ernestinovo („Službeni glasnik Općine Ernestinovo“ broj 1/13 i 4/13) Općinsko vijeće Općine Ernestinovo na 2. sjednici održanoj 29. lipnja 2017. donijelo je

**ODLUKU**

**o novčanoj pomoći za opremu novorođenog djeteta**

1. OPĆA ODREDBA

Članak 1.

 Ovom odlukom utvrđuje se iznos novčane pomoći, uvjeti i način ostvarivanja prava na novčanu pomoć Općine Ernestinovo za opremu novorođenog djeteta (u daljnjem tekstu: novčana pomoć).

1. VISINA NOVČANE POMOĆI

Članak 2.

 Novčana pomoć iznosi:

* za prvo i drugo dijete 3.000,00 kn neto
* za treće i svako daljnje dijete 5.000,00 kn neto
1. UVJETI I NAČIN OSTVARIVANJA NOVČANE POMOĆI

Članak 3.

 Pravo na novčanu pomoć ostvaruje jedan od roditelja novorođenog djeteta pod uvjetima:

* da je roditelj koji podnosi zahtjev za novčanu pomoć državljanin Republike Hrvatske s neprekidno prijavljenim prebivalištem na području Općine Ernestinovo najmanje godinu dana prije rođenja djeteta
* da je dijete nakon rođenja prijavljeno na području Općine Ernestinovo
* da drugi roditelj ima prebivalište na području Općine Ernestinovo, ako je dijete rođeno u braku
* da roditelji i dijete nakon rođenja zadrže prijavljeno prebivalište na području Općine Ernestinovo najmanje godinu dana od rođenja djeteta

Ako se radi o samohranom roditelju koji podnosi zahtjev za novčanu pomoć, potrebno je ispuniti uvjete za isplatu novčane pomoći samo u odnosu na tog roditelja te u odnosu na dijete.

Članak 4.

 Roditelj novorođenog djeteta podnosi zahtjev za isplatu novčane pomoći Jedinstvenom upravnom odjelu u roku od 12 mjeseci od dana rođenja djeteta za koje se podnosi prijava.

 Uz prijavu roditelj je dužan priložiti:

* kopiju svoje osobne iskaznice
* izvadak iz matice rođenih ili rodni list za novorođeno dijete
* izvadak iz matice rođenih ili rodni list za oba roditelja ako je dijete rođeno u braku
* uvjerenja o prebivalištu za dijete i za oba roditelja (osim ako se radi o samohranom roditelju, tada prilaže samo za dijete i sebe) – ne starije od datuma rođenja djeteta
* izvatke iz matice rođenih ili rodne listove za svu djecu roditelja koji podnosi zahtjev
* uvjerenje o osobnom identifikacijskom broju (OIB) djeteta
* kopiju kartice bankovnog tekućeg računa

Članak 5.

 Jedinstveni upravni odjel u upravnom postupku utvrđuje jesu li ispunjeni uvjeti za isplatu novčane pomoći sukladno ovoj odluci i o tome donosi rješenje.

Članak 6.

 Novčana pomoć isplaćuje se u iznosima iz članka 2. ove odluke samo ako je dijete u trenutku podnošenja zahtjeva živo.

Članak 7.

 Za mrtvorođeno dijete za koje je izvršen upis u državne matice, kao i za dijete koje se rodilo živo, ali je umrlo prije podnošenja zahtjeva za isplatu, novčana pomoć isplaćuje se u visini 50% iznosa iz članka 2. ove odluke.

Članak 8.

 Radi li se o prvom, drugom, trećem djetetu (ili više) u obitelji računa se prema roditeljstvu onog roditelja koji podnosi zahtjev za isplatu novčane pomoći tj. roditelju s neprekidno prijavljenim prebivalištem na području Općine Ernestinovo najmanje godinu dana prije rođenja djeteta.

 Ostala djeca tog roditelja ne moraju imati prebivalište na području Općine Ernestinovo.

 Računaju se samo djeca koja su u trenutku podnošenja zahtjeva za isplatu novčane pomoći živa.

Članak 9.

 Roditelji su dužni vratiti novčanu pomoć u sljedećim slučajevima:

* ako odjave prebivalište s područja Općine Ernestinovo prije isteka roka od 12 mjeseci od isplate naknade
* ako odjave djetetovo prebivalište s područja Općine Ernestinovo prije isteka roka od 12 mjeseci od isplate naknade
* ako se utvrdi da su primili novčanu pomoć po istoj ili bitno sličnoj osnovi od druge općine ili grada

Članak 10.

 Ako roditelji prije isteka roka iz članka 9. odjave svoje ili djetetovo prebivalište zbog odlaska na liječenje od teške bolesti, nisu dužni vratiti novčanu pomoć koju su primili za opremanje novorođenog djeteta, kao niti u slučaju smrti djeteta.

1. PRIJELAZNE I ZAVRŠNE ODREDBE

Članak 11.

 Danom stupanja na snagu ove odluke prestaje važiti ranija Odluka o novčanoj pomoći za opremu novorođenog djeteta donesena na 23. sjednici Općinskog vijeća Općine Ernestinovo od 17. prosinca 2007. osim u slučajevima iz članka 12. ove odluke.

 Odredbe članka 12. ove odluke prestaju važiti kad se navrši godinu dana od dana stupanja na snagu ove odluke.

Članak 12.

 Ako bi zbog toga što niti jedan roditelj s neprekidno prijavljenim prebivalištem na području Općine Ernestinovo najmanje godinu dana prije rođenja djeteta roditelji ostali bez novčane pomoći, jer ne ispunjavaju uvjete iz ove odluke, može im se isplatiti naknada u iznosu 1.000,00 kn ako bi ispunjavali uvjete prema ranije važećoj odluci.

 Takva isplata provodi se samo u prijelaznom razdoblju dok se ne navrši godinu dana od dana stupanja na snagu ove odluke.

Članak 13.

 Ova odluka stupa na snagu osmog dana od dana objave u „Službenom glasniku“ Općine Ernestinovo.

KLASA: 551-06/17-06/1

URBROJ: 2158/04-17-1

Ernestinovo, 29. lipnja 2017.

Predsjednik

Općinskog vijeća

Krunoslav Dragičević